Avant 30 onns è el passà avant la camera per il rumantsch
In engaschi per la "Quarta Lingua" ed ina affinitad per veglias ragischs

(anr/vi) Gia duas giadas è el stà president da la "Quarta Lingua". Il mars dat el pia giu per la segunda giada il presidi. Guido Frei po far quai cun buna conscienza. En tut è el s'engaschà radund 20 onns per questa uniun che vul sustegnair il rumantsch. 
L'anteriur directur da radio e televisiun raquinta co tut quest engaschi ha cumenzà: Igl è stà l'onn 1972 che Bernard von Arx ha fatg in film cun il titel provocond: "Stirbt das Rätoromanische?" Il cuntegn da quest film ha impressiunà e fatg quitads a Guido Frei. El e von Arx èn perquai stads persvadids: "Qua èsi da far insatge." Frei è sa decidì da star avant la camera e da far in appel a la populaziun suenter ch'il film è vegnì emess. "Ozendi na fiss quai betg pli pussaivel", di Frei: Ma i haja era gia da lez temp duvrà curaschi. El eri lura directur da program ed haja stuì ponderar bain. I fiss numnadamain stà pussaivel ch'era autras gruppaziuns avessan giavischà il medem engaschi dal directur. Ma qua n'è la fin finala betg capità. Frei ha drizzà in appel als aspectaturs per sa gidar cun la Rumantschia. Ca. 1000 persunas èn s'annunziadas e curt sisura han Frei, von Arx ed Andri Peer fundà l'uniun la "Quarta lingua".

Dumber da commembers constant
50 persunas èn vegnidas a la radunanza da fundaziun e suenter ha la "Quarta lingua" adina gì radund 300 commembers. Era oz è il dumber strusch sa midà. Guido Frei ha numnadamain adina recaltgà novs commembers. El ha p. ex. scrit mintg'onn als participants dals curs da rumantsch a Laax u Samedan e dumandà sch'eIs hajan interess d'entrar en I'uniun. Era cura ch'iI radio haja ina giada emess in curs da rumantsch per glieud da lieunga tudestga, haja eI dumandà ils participants sch'eIs veglian daventar commembers. Lezza giada sajan gist 70 persunas entradas.
"Jau sun tuttina in pau pessimistic", cuntinuescha Frei pertutgant iI dumber dals commembers: Malgrà tut questas entradas sajan ils bIers commembers glieud ch'eri gia da I'entschatta da la partida. "Ins po quintar ora quant vegls che quels èn."
Gist en in temp che Frei è stà al zenit da sia carriera tar la televisiun ha el manà "La Quarta Lingua" enfin iI 1986. Avant ca. diesch onns ha el puspè surprendì provisoricamain iI presidi ed or dal "provisorium hai lura da in obligatori". Danunder vegn questa premura? E il rumantsch stà ses hobi? "Na", di Frei cun tschertezza: "lgI è pli profund ch'in hobi." Frei ha studegià istorgia veglia e quella materia po anc oz tschiffar e fascinar el. Tar il rumantsch sentian ins anc questas veglias ragischs, dals Romans u d'auters pievels vegls, di Frei. EI haja perquai ina relaziun tut speziala cun il Grischun. Per el saja quai simplamain insatge auter da far vacanzas en l'Engiadina che en il Berner Oberland. Frei è tut intgantà sch'el patratga be a las duas colonnas romanas sin il Pass dal Güglia. Tals fastizs manchian en autras regiuns.

Rumantschs, Grecs ed Israelits
Durant ses temp tar la televisiun è el era sa fatschentà cun l'istorgia dals Grecs. Ina giada ha el pudì realisar ensemen cun la Televisiun tudestga ed austriaca in film davart la "Ilias" da Homer. Suenter sia pensiun ha el cumenzà a s'interessar per I'istorgia e I'archeologia dal testament vegl: EI è sa profundà da rudent ed ha tegnì ils ultims 15 onns radund 200 referats. Proximamain discurra el puspè a l'universitad populara a Turitg davart I'istorgia da Gerusalem. Atgnamain haja el pensà ch'eI possia prender per quai in da ses blers referats ord il truclet. Ma novas exchavaziuns a Gerusalem hajan mess sutsura puspè tut las enconuschientschas davart l'istorgia da questa citad.
Uss possia el cumenzar danovamain, raquinta el, che va encunter ils otganta, cun in surrir e senza il minim starment.

Dovri puspè in film?
A la fin ha l'anr era vulì savair da Frei, sch'i duvrass oz puspè in film sco 1972 che scurlattass or da la sien la populaziun? Quant lunsch ch'il rumantsch saja era oz periclità, na possia el betg giuditgar. I dettia dentant indizis che fetschian curaschi ad el. In da quels saja la gasetta giuvna "Punts", di Frei. Quella sa passia si a moda "frecha" cun in layout modern e frestg. Quai fetschia bain.

Tge fa la "Quarta Lingua"?
La "Quarta Lingua" promova il linguatg e la cultura rumantscha. Ils commembers èn per gronda part simpatisants ordaifer l'intschess rumantsch. L'uniun sustegn oravant tut novas ediziuns da cudeschs rumantschs u la translaziuns da teaters. Ella dat era contribuziuns per teaters u concerts. Differentas iniziativas per inscripziuns rumantschas èn vegnidas finanziadas cun agid da la "Quarta Lingua". Ils commembers pajan ina contribuziun annuala da 50 francs. 
Quarta Lingua; Postfach 472, 8029 Turitg. 
La radunanza annuala ha lieu mesemna ils 29 da mars, las 20.00, en iI buffet da la staziun principala "Au premier", a Turitg. .